คลองจั่นร้อง"บิ๊กตู่"ขอหมื่นล้าน
สหกรณ์ฯ คลองจั่นดิ้น ยื่นหนังสือถึง "บิ๊กตู่" ใช้ ม. 44 เร่งหาเงิน 1 หมื่นล้าน หลังแผนล่าช้ากว่า 3 เดือนแล้ว หวั่นล้มละลาย
29 ต.ค. 2565

สหกรณ์ฯ คลองจั่นดิ้น ยื่นหนังสือถึง "บิ๊กตู่" ใช้ ม. 44 เร่งหาเงิน 1 หมื่นล้าน หลังแผนล่าช้ากว่า 3 เดือนแล้ว หวั่นล้มละลาย
นายประกิต พิลังกาสา ประธานกรรมการบริหารลูกหนี้และผู้ทำแผน สหกรณ์เครดิตยูเนี่ยนคลองจั่น เปิดเผยว่าในเร็วๆ นี้จะยื่นหนังสือถึง พล.อ.ประยุทธ์ จันทร์โอชา นายกรัฐมนตรี เพื่อให้ช่วยมาตรการพิเศษหรือเข้ามาแก้ไขปัญหา ในการจัดหาแหล่งเงินกู้ จำนวน 1 หมื่นล้านบาท ให้สหกรณ์ฯ คลองจั่น หลังจากที่ล่าช้ามานานกว่า 3 เดือน ทั้งนี้หากไม่เร่งดำเนินการสหกรณ์ฯ คลองจั่นอาจจะต้องล้มละลาย เพราะไม่สามารถปฏิบัติตามแผนฟื้นฟูกิจการที่ศาลล้มละลายกลางอนุมัติ รวมถึงจะทำให้สหกรณ์ออมทรัพย์ทั้งระบบเสียหายไปด้วย
"ปัจจัยที่ทำให้ศาลล้มละลายอนุมัติแผนฟื้นฟูกิจการของสหกรณ์ฯ คลองจั่น เนื่องจากรัฐบาลสนับสนุนให้มีการแก้ไขกฎหมาย ให้สหกรณ์เป็นนิติบุคลที่สามารถเข้าสู่กระบวนการฟื้นฟูกิจการได้ รวมทั้งมีหนังสือรับรองของนายปีติพงศ์ พึ่งบุญ ณ อยุธยา อดีต รมว.เกษตรและสหกรณ์ ที่ระบุว่า จะจัดหาเงินทุนให้กับสหกรณ์ฯ คลองจั่น 1 หมื่นล้านบาท ทำให้ศาลอนุมัติให้สหกรณ์ฯ คลองจั่นฟื้นฟูกิจการ" นายประกิต กล่าว นายประกิต กล่าวว่า ตลอดระยะเวลา 3 เดือนที่ผ่านมา ยังไม่ความชัดเจนที่จะได้เงินทุน 1 หมื่นล้านบาท จากรัฐบาล ทั้งที่ก่อนหน้านี้สหกรณ์ฯ คลองจั่นได้ยื่นหนังสือถึง ม.ล.ปนัดดา ดิศกุล ในสมัยเป็น รมต.ประจำสำนักนายกรัฐมนตรี เพื่อให้คณะรัฐมนตรี (ครม.) อนุมัติเงิน หาแหล่งเงินกู้ให้สหกรณ์ฯ คลองจั่น แต่ล่าสุด ม.ล.ปนัดดา ย้ายไปดำรงตำแหน่ง รมช.ศึกษาธิการแล้ว จึงไม่ทราบเรื่อง ไปถึงไหนแล้ว ดังนั้นสหกรณ์ฯ คลองจั่นจึงต้องยื่นหนังสือถึงท่านนายกรัฐมนตรีโดยตรงอีกครั้ง เพื่อรีบแจ้งให้ทราบถึงปัญหา เพื่อให้ท่านพิจารณาใช้มาตราพิเศษ หรือ ม. 44 เพื่อแก้ไขปัญหาเรื่องนี้ ไม่เช่นนั้นสหกรณ์ฯ คลองจั่นไม่สามารถปฏิบัติตามแผนฟื้นฟูกิจการได้ตามระยะเวลาที่กำหนด ในที่สุดก็จะต้องล้มละลายและทำให้กระทบกับสหกรณ์ทั้งระบบ
อย่างไรก็ตาม ก่อนหน้าที่มีการจัดตั้งคณะกรรมการร่วม 3 ฝ่าย ระหว่างธนาคารแห่งประเทศไทย (ธปท.) กระทรวงการคลัง กระทรวงเกษตรและสหกรณ์ ที่จะแก้ไขปัญหาด้านเงินทุน โดยให้ธนาคารของรัฐ เช่น ธนาคารเพื่อการเกษตรและสหกรณ์การเกษตร (ธ.ก.ส.) ปล่อยเงินกู้ให้ แต่ก็ติดปัญหาด้านกฎระเบียบ ทำให้ธนาคารของรัฐไม่สามารถจะปล่อยเงินกู้ให้กับสหกรณ์ฯ คลองจั่นได้ ดังนั้นจะต้องใช้อำนาจพิเศษจากที่ประชุม ครม. หรืออำนาจพิเศษจากนายกรัฐมนตรี